Zmluva o poskytnutí motorového vozidla
zamestnancovi na používanie 
pre služobné a súkromné účely

uzatvorená podľa § 51 zákona č. 40/1964 Zb. Občiansky zákonník v platnom znení (ďalej len „Občiansky zákonník“) medzi zmluvnými stranami

1.	Zamestnávateľ:	

(ďalej len „zamestnávateľ“)
a

2.	Zamestnanec:	
trvale bytom: 
dátum nar. 
(ďalej len „zamestnanec“)

(ďalej len „zmluva“)

Čl. I
Úvodné ustanovenia

1.	Zamestnávateľ a zamestnanec uzatvorili dňa....................pracovnú  zmluvu, na základe ktorej zamestnanec pre zamestnávateľa vykonáva druh práce ............................................................ 
2.	 Zamestnávateľ  týmto zveruje zamestnancovi osobné motorové vozidlo vo vlastníctve zamestnávateľa, a to:
továrenská značka: 						
evidenčné číslo: 	
	číslo karosérie/VIN:	
	rok výroby:		
	farba:			
obstarávacia cena:	
3.	Zamestnávateľ vyhlasuje, že zamestnanec môže používať motorové vozidlo podľa odseku 2 tohto článku na služobné účely a súkromné účely.

Čl. II
Predmet zmluvy

1.	Touto zmluvou si zmluvné strany upravujú vzájomné práva a povinnosti pri používaní motorového vozidla podľa odseku 2 tohto článku zamestnancom na služobné účely a na súkromné účely. 
2.	Zamestnanec berie na vedomie, že poskytnutie motorového vozidla na súkromné účely sa považuje za nepeňažný príjem zamestnanca, ktorý sa zahŕňa do základu dane z príjmu fyzických osôb vo výške 1 % zo vstupnej ceny motorového vozidla, resp. zníženej vstupnej ceny vozidla za podmienok stanovených v § 5 ods. 3 písm. a) zákona č. 595/2003 Z. z. o dani z príjmov v platnom znení za každý aj začatý kalendárny mesiac. 

Čl. III
Povinnosti zmluvných strán

1.	Zamestnanec sa zaväzuje:
a.	 	používať vozidlo na účel, pre ktorý je technicky určené,
b.	 	neumožniť vedenie motorového vozidla inej osobe, než je zamestnanec,
c.	 	evidovať všetky vykonané jazdy v súvislosti s výkonom práce (ďalej len „pracovné jazdy“), ako aj jazdy motorovým vozidlom v rámci použitia motorového vozidla na súkromné účely (ďalej len „súkromné jazdy“) na predpísaných tlačivách, v ktorých zamestnanec uvedie záznam o prevádzke vozidla s uvedením jednotlivých jázd, ich dátum, začiatok, cieľ, koniec, ako aj účel jazdy a počet najazdených km; vyúčtovať evidované jazdy  na predpísaných tlačivách a tieto predložiť zamestnávateľovi do tretieho dňa v mesiaci nasledujúceho po mesiaci, v ktorom boli jazdy vykonané,
d.	 	preukázať čerpanie pohonných látok (ďalej len „PHL“) dokladom o čerpaní PHL a tieto predložiť spolu s tlačivami o evidencii jázd zamestnávateľovi,
e.		uhrádzať PHL čerpané pri jazdách vykonaných za súkromným účelom podľa platného interného predpisu zamestnávateľa;  zamestnanec súhlasí s vykonávaním zrážky zo mzdy na účel úhrady ceny PHL čerpaných pri súkromných jazdách vykonaných v mesiaci, za ktorý sa mzda zamestnancovi vypláca, a vo výške vypočítanej v súlade s príslušným interným predpisom zamestnávateľa, 
f.	 	udržiavať motorové vozidlo v dobrom technickom stave a v čistote. Za týmto účelom je zamestnanec povinný vykonávať bežnú údržbu motorového vozidla, v prípade poruchy motorového vozidla zabezpečiť jeho opravu, zúčastniť sa s motorovým vozidlom predpísaných kontrol v rámci záručného servisu, kontrol STK, resp. iných kontrol technického stavu vozidla podľa potreby. O zmene technického stavu vozidla je zamestnanec povinný zamestnávateľa informovať,
g.	 	zabezpečovať motorové vozidlo proti odcudzeniu a poškodeniu  prostriedkami, ktorými je motorové vozidlo vybavené,
h.	 	zúčastňovať sa školení a lekárskych prehliadok, ktoré nariadi zamestnávateľ za účelom overenia alebo rozvoja spôsobilosti na riadenie motorového vozidla,
i.	 	bez zbytočného odkladu oznamovať zamestnávateľovi stratu spôsobilosti na riadenie motorového vozidla,
j.	 	súkromné jazdy vyznačovať v zázname o prevádzke motorového vozidla v riadku s príslušnou jazdou v kolónke „poznámka“,
k.	 	v prípade, ak zamestnanec má v záujme vykonať súkromnú jazdu mimo územia Slovenskej republiky, je povinný vopred požiadať zamestnávateľa  o udelenie písomného súhlasu. Pri udelení súhlasu zamestnávateľom sa skúma rozsah poistenia motorového vozidla, 
l.	   odovzdať zamestnávateľovi motorové vozidlo bez zbytočného odkladu po zániku tejto zmluvy prostredníctvom protokolu, v ktorom sa uvedie technický stav motorového vozidla, odovzdané príslušenstvo a jeho stav, vybavenie vozidla a uvedú sa údaje týkajúce sa motorového vozidla a jeho prevádzky (stav tachometra, stav PHL v nádrži, zúčtovanie spotreby PHL).

2.	Zamestnávateľ sa zaväzuje:
a.	 	znášať všetky náklady na prevádzku a údržbu motorového vozidla vrátane úhrady cestnej dane, ceny diaľničných známok, umývania a čistenia vozidla v rozsahu dohodnutom medzi zmluvnými stranami. To neplatí pri nákladoch súvisiacich so škodou, za ktorú zamestnanec zodpovedá,
b.	 	vybaviť vozidlo potrebným vybavením podľa platných právnych predpisov o podmienkach prevádzky vozidiel na pozemných komunikáciách,
c.	 	zabezpečiť uzatvorenie zákonného poistenia zodpovednosti za škody spôsobené prevádzkou motorového vozidla, ako aj havarijného poistenia na motorové vozidlo,
d.	 	 umožniť bezpečné parkovanie a garážovanie motorového vozidla v areáli zamestnávateľa,
e.	 	zrážať zamestnancovi daň z príjmu, ktorej vznik je podmienený poskytnutím motorového vozidla na služobné účely aj súkromné účely,
f.	   vykonávať zrážky zo mzdy výlučne za účelom úhrady PHL spotrebovaných na súkromné jazdy zamestnanca v mesiaci, za ktorý sa zamestnancovi vypláca mzda, vo výške vypočítanej v súlade s príslušným interným predpisom zamestnávateľa. 

Čl. IV
Zodpovednosť za škodu

1.	Za škody spôsobené zamestnávateľovi v súvislosti s vedením vozidla pri plnení pracovných úloh v súlade s § 179 a nasl.  zákona č. 311/2001 Z. z. Zákonníka práce. 
2.	Za škodu spôsobenú zamestnávateľovi v súvislosti s vedením vozidla na súkromné účely zamestnanec zodpovedá v súlade s § 420 a nasl. Občianskeho zákonníka.
3.	Zamestnanec zodpovedá za prevzaté príslušenstvo a vybavenie vozidla v rozsahu podľa protokolu o prevzatí príslušenstva a vybavenia vozidla, ktorý tvorí prílohu tejto zmluvy. 

Čl. V
Záverečné ustanovenia

1.	Táto zmluva sa uzatvára medzi zamestnávateľom a zamestnancom na dobu určitú, a to najneskôr do dňa zániku pracovného pomeru zamestnanca alebo preradenia na inú prácu.
2.	Táto zmluva zaniká dňom, kedy rozhodnutie zamestnávateľa o odňatí motorového vozidla zamestnancovi nadobudlo účinnosť. 
3.	Túto zmluvu je možné meniť a dopĺňať len na základe dohody zmluvných strán označenej príslušným poradovým číslom a podpísanej oboma  zmluvnými stranami. 
4.	Zmluva je vyhotovená v dvoch vyhotoveniach, pre každú zmluvnú stranu je určené jedno vyhotovenie.  

Zmluvné strany prehlasujú, že túto zmluvu uzatvárajú slobodne, vážne, určito a zrozumiteľne, nie v tiesni za nápadne nevýhodných podmienok. Zmluvné strany si zmluvu prečítali, jej obsahu rozumejú a na znak súhlasu s ňou ju podpisujú.

V Meste dňa 

___________________________			          _____________________________ 
zamestnávateľ					           			    zamestnanec